CELEX: 62021TN0600
Language: da
Date: 2021-09-20 00:00:00
Title: Sag T-600/21: Sag anlagt den 20. september 2021 — WS m.fl. mod Frontex

29.11.2021   
            
            
               DA
            
            
               Den Europæiske Unions Tidende
            
            
               C 481/32
            
         
      Sag anlagt den 20. september 2021 — WS m.fl. mod Frontex
      (Sag T-600/21)
      (2021/C 481/46)
      Processprog: engelsk
      
         Parter
      
      
         Sagsøgere: WS og 35 andre sagsøgere (ved advokaterne A. van Eik og L.-M. Komp)
      
         Sagsøgt: Det Europæiske Agentur for Grænse- og Kystbevogtning (Frontex)
      
         Sagsøgernes påstande
      
      
                  —
               
               
                  Det fastslås, at agenturet i henhold til artikel 268 TEUF og artikel 340, stk. 2, TEUF er ansvarlig for det tab, agenturet har forvoldt sagsøgerne.
               
            
                  —
               
               
                  Det fastslås, at der foreligger en tilstrækkelig kvalificeret tilsidesættelse af agenturets forpligtelser i henhold til artikel 16, 22, 26, 28, 34 og 72 i forordning nr. 2016/1624, af trin 1-5 i Standard Operation Procedures (standardprocedurer), og af artikel 4 i Code of Conduct (adfærdskodeks), der tillægger sagsøgerne rettigheder som fastsat i artikel 1, 4, 18, 19, 24, 41 og 47 i EU’s charter og at der foreligger en tilstrækkelig kvalificeret tilsidesættelse af sagsøgernes grundlæggende rettigheder som fastsat i artikel 1, 4, 18, 19, 24, 41 og 47 i EU’s charter, begået af agenturet, som direkte har forvoldt det af sagsøgerne lidte tab.
               
            
                  —
               
               
                  Agenturet tilpligtes fuldt ud at erstatte de tab, som sagsøgerne har lidt som en direkte konsekvens af agenturets ulovlige adfærd, idet disse beløber sig til et økonomisk tab på 96 212,55 EUR i september 2021 med tillæg af renter til betaling sker, og et ikke-økonomisk tab på 40 000 EUR med tillæg af renter til betaling sker, jf. ovenfor, eller at betale en delvis erstatning som fastsat af Retten.
               
            
                  —
               
               
                  Agenturet tilpligtes at betale sagsøgernes sagsomkostninger i denne sag, med tillæg af renter.
               
            
                  —
               
               
                  Alle betalinger skal finde sted to uger efter domsafsigelsen, med tillæg af renter for hver dags forsinkelse.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne anført otte anbringender.
      
                  1.
               
               
                  Første anbringende om, at agenturet ikke foretog en risikovurdering som krævet i henhold til artikel 34 i forordning nr. 2016/1624 (1), artikel 18 og 19 i EU’s charter, og trin 1 og 2 i Standard Operation Procedures (2)
                     .
                  
               
            
                  2.
               
               
                  Andet anbringende om, at agenturet undlod at træffe foranstaltninger, som med rimelighed kunne forventes at begrænse alvorlige risici vedrørende grundlæggende rettigheder som krævet i artikel 34 i forordning nr. 2016/1624, artikel 18 og 19 i EU’s charter om grundlæggende rettigheder og trin 1, stk. 2, i Standard Operating Procedures.
               
            
                  3.
               
               
                  Tredje anbringende om, at agenturet undlod at udarbejde en (tilstrækkelig detaljeret) operativ plan som krævet i artikel 16 og 34 i forordning nr. 2016/1624, artikel 18 og 19 i EU’s charter om grundlæggende rettigheder og trin 2 i Standard Operating Procedures.
               
            
                  4.
               
               
                  Fjerde anbringende om, at agenturet gennemførte tilbagesendelsesoperationen på en sådan måde, at tilsidesættelser af grundlæggende rettigheder ikke kunne noteres eller signaleres i strid med artikel 22, 25, 28 og 34 i forordning nr. 2016/1624, artikel 18 og 19 i EU’s charter om grundlæggende rettigheder, trin 3 i Standard Operating Procedures og artikel 4, stk. 3, litra a), i Code of Conduct (3).
               
            
                  5.
               
               
                  Femte anbringende om, at agenturet ikke traf nogen foranstaltninger som svar på klare overtrædelser af artikel 1 og 24 i EU’s charter om grundlæggende rettigheder, i strid med artikel 22 og 34 i forordning nr. 2016/1624 og artikel 4 i Code of Conduct.
               
            
                  6.
               
               
                  Sjette anbringende om, at agenturet undlod at sikre effektiv overvågning af den fælles tilbagesendelsesoperation som krævet i artikel 28 og 34 i forordning nr. 2016/1624.
               
            
                  7.
               
               
                  Syvende anbringende om, at agenturet undlod at evaluere tilbagesendelsesoperationen som krævet i artikel 26 og 28 i forordning nr. 2016/1624 og trin 4 of 5 i Standard Operating Procedures.
               
            
                  8.
               
               
                  Ottende anbringende om, at agenturet undlod at tage behørigt hensyn til sagsøgernes klage i henhold til den individuelle klagemekanisme som krævet i artikel 34 og 72 i forordning nr. 2016/1624, artikel 10 i reglerne for klagemekanismen (4) og artikel 41 og 47 i EU’s charter om grundlæggende rettigheder.
               
            
         (1)  Europa-Parlamentets og Rådets forordning (EU) 2016/1624 af 14.9.2016 om den europæiske grænse- og kystvagt og om ændring af Europa-Parlamentets og Rådets forordning (EU) 2016/399 og om ophævelse af Europa-Parlamentets og Rådets forordning (EF) nr. 863/2007 Rådets forordning (EF) nr. 2007/2004, og Rådets beslutning 2005/267/EF (EUT 2016, L 251, s. 1).
      
         (2)  Den administrerende direktørs beslutning nr. 2012/87 om vedtagelse af Frontex’ standardprocedurer til sikring af overholdelsen af grundlæggende rettigheder i Frontex fælles operationer og pilotprojekter af 19.7.2012.
      
         (3)  Den administrerende direktørs beslutning nr. 2013/67 om adfærdskodeks for fælles tilbagesendelsesoperationer koordineret af Frontex af 7.10.2013.
      
         (4)  Den administrerende direktørs beslutning nr. R-ED-2016-106 om klagemekanismen af 6.10.2016.